NK Čakovec

**NK Čakovec 1920** je hrvatski nogometni klub iz grada Čakovca.

## Historija

Klub je osnovan 1920. godine pod imenom **Čakovečki športski klub**. Za vrijeme Drugog svjetskog rata Čakovec je bio pod mađarskom okupacijom, pa se klub natjecao u mađarskim natjecanjima do oslobođenja 1945. godine. Tada klub mijenja ime u **NK Jedinstvo**.

Sredinom 1960-ih glavni sponzor kluba postaje čakovečka tvornica odjeće **MTČ**, čije ime dobiva i klub. 1983. godine klub se spojio sa Slogom, u to vrijeme jedinim drugim klubom u gradu, te je do 1987. godine igrao pod nazivom **MTČ-Sloga**. Nakon prestanka suradnje sa Slogom klub mijenja ime u **NK Čakovec**, a Sloga također nastavlja s radom kao zaseban klub. Od hrvatske samostalnosti NK Čakovec je dvaput promijenio ime prema sponzorima, igrajući pod nazivima **NK Čakovec Patrick** i **NK Čakovec Union**, a od prosinca 1996. godine do danas nosi naziv **NK Čakovec**.

Klub je tokom 1990-ih uglavnom igrao u 2. HNL, uz nekoliko ispadanja u 3. HNL, da bi se konačno 1998. godine prvi put približio ulasku u 1. HNL, ali mu to nažalost nije uspjelo budući da je ispao iz kvalifikacija za popunu lige nakon 0:0 protiv Jadrana Poreč i poraza 2:1 od Segeste. Sezonu 1999./2000. klub završava kao drugi na ljestvici 2. HNL i ulazi u 1. HNL. Po ulasku u 1. HNL NK Čakovec se pojačao s nekoliko igrača s prvoligaškim iskustvom, a u prvoj polovici sezone 2000./2001. klub je vodio Ilija Lončarević. Prvu prvoligašku pobjedu klub je ostvario nakon što je u 4. kolu na domaćem terenu iznenađujuće pobijedio Hajduk s 2:0. Hajduk je naposlijetku te sezone osvojio prvenstvo, dok je Čakovec završio na osmom mjestu s 10 pobjeda, 9 neodlučenih rezultata i 13 poraza, ostvarivši još nekoliko zapaženih rezultata kao primjerice 0:0 na domaćem terenu protiv Dinama.

Svoju drugu prvoligašku sezonu Čakovec je otvorio s dvije pobjede, čime se nakon dva kola našao na vodećem mjestu na prvenstvenoj ljestvici. No, nakon dobrog početka klub je uspio ostvariti još samo 7 pobjeda do kraja sezone, uz 5 neodlučenih rezultata i 16 poraza, što je bilo dovoljno samo za 14. mjesto u konkurenciji 16 klubova u 1. HNL te sezone i značilo izravno ispadanje kluba u 2. HNL. Po ispadanju u drugoligaško društvo klub je napustila nekolicina igrača dovedenih prilikom ulaska u 1. HNL, a neki su se kasnije pridružili NK Međimurju, novom gradskom klubu osnovanom u lipnju 2003. godine. NK Međimurje se kasnije održalo u prvoligaškom društvu četiri sezone između 2004. i 2008. godine, a od 2009. godine ponovno igra u 1. HNL nakon sezone provedene u drugoligaškom društvu.

NK Čakovec je nakon ispadanja iz prvoligaškog društva 2002. godine nastavio igrati u 2. HNL. U drugoligaškom društvu klub je 2003. i 2005. godine završio sezonu na trećem mjestu 2. HNL Sjever, a nakon osmog mjesta u toj skupini drugoligaškog natjecanja 2006. godine izborio je i pravo natjecanja u jedinstvenoj 2. HNL u sezoni 2006./2007., koju pak završava na posljednjem mjestu od 16 klubova i ispada u 3. HNL. Nakon samo jedne sezone natjecanja u 3. HNL Istok klub je 2008. godine ispao u 4. HNL, gdje se i trenutno natječe u skupini "Sjever A".

## Stadion

NK Čakovec svoje domaće utakmice od 1987. godine igra na Stadionu SRC Mladost u čakovečkom predgrađu Globetka, a taj stadion od svog osnutka u lipnju 2003. godine koristi i NK Međimurje. Ukupni kapacitet stadiona je oko 8.000 mjesta, od čega ima oko 5.000 sjedalica. Stadion je od proljeća 2009. godine opremljen umjetnom rasvjetom i digitalnim semaforom, a umjetna rasvjeta je u isto vrijeme postavljena i oko pomoćnog igrališta koje se nalazi iza glavne tribine stadiona.

## Nastupi u završnicama kupa
### Kup maršala Tita
**1947.** 
* prvo pretkolo: NK Kvarner Rijeka - NK Jedinstvo Čakovec 4-0
**1949.**
* šesnaestina finala: NK Jedinstvo Čakovec - FK Mladi Požarevac 7-5
* osmina finala: NK Jedinstvo Čakovec - FK Budućnost Titograd 1-2
**1952.** 
* šesnaestina finala: NK Jedinstvo Čakovec - FK Proleter Zrenjanin 3-1
* osmina finala:	 FK Sarajevo - NK Jedinstvo Čakovec 7-0

### Hrvatska nogometna liga
* Sezona (2000./2001.): 8. mjesto 1. HNL

## Poznati bivši igrači
*  Danijel Štefulj
*  Srećko Bogdan
*  Robert Jarni
*  Dario Jertec
*  Nikola Pokrivač